b'\n_START_ARTICLE_\nJanez Lotri\xc4\x8d\n_START_SECTION_\n\xc5\xbdivljenje\n_START_PARAGRAPH_\nSolo petje je \xc5\xa1tudiral pri Kseniji Vidali \xc5\xbdebre in na Akademiji za glasbo v Ljubljani pri profesorici Ondini Otti Klasinc. Izpopolnjeval se je pri Mariu del Monacu in komorni pevki Hildi Zadek na Dunaju. Med letoma 1980 in 1987 je bil solist mariborske Opere. Leta 1989 je presenetil z odli\xc4\x8dnima uvrstitvama na tekmovanju Toti dal Monte v Trbi\xc5\xbeu in na tekmovanju Maria del Monaca v Castelfrancu. Nastop na dunajskem tekmovanju Belvedere mu je zagotovil nastavitev v operni hi\xc5\xa1i v Osnabrucku. Od leta 1988 do 1997 je bil svobodni umetnik, potem je postal \xc4\x8dlan ljubljanske Opere. Je stalni gost Dr\xc5\xbeavne opere na Dunaju. V tej sloviti hi\xc5\xa1i je doslej nastopil v devetih razli\xc4\x8dnih vlogah \xe2\x80\x93 ve\xc4\x8d kot petdesetkrat._NEWLINE_Nastopal je v dru\xc5\xbebi velikih pevskih in dirigentskih imen. Nastopil je tudi v De\xc5\xbeelni operi v Salzburgu, v berlinski Nem\xc5\xa1ki operi, pari\xc5\xa1ki Komi\xc4\x8dni operi, v Danski kraljevi operi v K\xc3\xb8benhavnu, v hambur\xc5\xa1ki in essenski operni hi\xc5\xa1i. Leta 1999 je posnel prvo samostojno zgo\xc5\xa1\xc4\x8denko z maestrom Uro\xc5\xa1em Lajovicem. Posnetki so mu odprli vrata pari\xc5\xa1ke opere Bastille. Pel je na premieri Hoffmanovih pripovedk Jacquesa Offenbacha in \xc5\xa1e v devetih ponovitvah. Zelo je uspe\xc5\xa1en tudi v sloviti milanski Scali. Uspehi, ki jih v zadnjih letih dosega Janez Lotri\xc4\x8d, so primerljivi z uspehi najve\xc4\x8djih tenorjev na\xc5\xa1ega \xc4\x8dasa.'